ByteDance ยูนิคอร์นตัวใหญ่ที่สุดของโลก
ยูนิคอร์น เป็นคำที่ใช้เรียกบริษัท Startup ที่มีมูลค่าสูงกว่า 1 พันล้านดอลลาร์สหรัฐ หรือราว 3.2 หมื่นล้านบาท  ปัจจุบัน มียูนิคอร์นอยู่บนโลก 342 ตัว ซึ่งส่วนใหญ่ ชื่อที่คนมักจะนึกถึงคือ  Uber, Airbnb, Grab, Didi Chuxing, SpaceX  แต่ในขณะนี้ กลับมีม้ามืด ที่ชื่อว่า “ByteDance” ผงาดขึ้นมาเป็นเจ้าแห่งโลกยูนิคอร์น   หลายคนอาจจะไม่เคยได้ยินชื่อนี้ แต่ถ้าบอกว่าเขาเป็นเจ้าของแอป TikTok คงพอเริ่มคุ้นหู  บริษัทนี้ทำธุรกิจอะไร ลงทุนแมนจะเล่าให้ฟัง
6 พ.ค. 2562

ByteDance ยูนิคอร์นตัวใหญ่ที่สุดของโลก / โดย ลงทุนแมน
ยูนิคอร์น เป็นคำที่ใช้เรียกบริษัท Startup ที่มีมูลค่าสูงกว่า 1 พันล้านดอลลาร์สหรัฐ หรือราว 3.2 หมื่นล้านบาท
ปัจจุบัน มียูนิคอร์นอยู่บนโลก 342 ตัว ซึ่งส่วนใหญ่ ชื่อที่คนมักจะนึกถึงคือ
Uber, Airbnb, Grab, Didi Chuxing, SpaceX
แต่ในขณะนี้ กลับมีม้ามืด ที่ชื่อว่า “ByteDance” ผงาดขึ้นมาเป็นเจ้าแห่งโลกยูนิคอร์น
หลายคนอาจจะไม่เคยได้ยินชื่อนี้ แต่ถ้าบอกว่าเขาเป็นเจ้าของแอป TikTok คงพอเริ่มคุ้นหู
บริษัทนี้ทำธุรกิจอะไร ลงทุนแมนจะเล่าให้ฟัง
ByteDance เป็นบริษัทเทคโนโลยี จากประเทศจีน ก่อตั้งขึ้นเมื่อปี 2012 โดยนาย จาง อี้หมิง
เริ่มแรก เขาได้มองเห็นแนวโน้มว่า ผู้คนอ่านหนังสือพิมพ์น้อยลง แต่หันไปติดตามสื่อบนสมาร์ตโฟน
เขาจึงได้พัฒนาแอปพลิเคชัน ที่ชื่อว่า Toutiao ขึ้นมา
แพลตฟอร์มนี้ มีไว้สำหรับติดตามข่าวและบทความ โดยใช้เทคโนโลยี AI ในการวิเคราะห์ข้อมูลอดีต เพื่อแนะนำหัวข้อเรื่องที่ผู้ใช้น่าจะสนใจอ่าน
ปัจจุบันแอปนี้มีผู้ใช้บริการในจีนราว 120 ล้านบัญชีต่อวัน
ต่อมา บริษัทสังเกตเห็นอีกว่า ผู้คนมีแนวโน้มชอบดูคลิปวิดีโอที่มีระยะเวลาไม่ยาวมาก
ในปี 2016 จึงได้เปิดตัวแอปพลิเคชันที่ชื่อว่า TikTok
แพลตฟอร์มนี้ มีไว้สำหรับสร้าง และรับชมคลิปวิดีโอสั้น ที่มีเพลงและลูกเล่นประกอบมากมาย รวมทั้งมีระบบแนะนำคลิปที่เราสนใจ เช่นเดียวกัน
ซึ่งแอปได้รับความนิยมอย่างรวดเร็ว ไม่เพียงแค่ในจีน แต่ในต่างประเทศด้วย จนในที่สุดแอปนี้เปิดให้บริการใน 150 ประเทศ รองรับ 75 ภาษา
อย่างเช่น ในสหรัฐอเมริกา TikTok เป็นแอปที่ถูกดาวน์โหลดสูงที่สุด ในเดือนตุลาคม ปี 2018
หรือในไทย ก็เป็นแอปฟรีที่ถูกดาวน์โหลดสูงที่สุดใน iPhone ประจำปี 2018
ทำให้ปัจจุบัน TikTok มีผู้ใช้บริการถึง 500 ล้านบัญชีทั่วโลก
และนอกจากสองแพลตฟอร์มหลักนี้แล้ว บริษัทยังเป็นเจ้าของแอปพลิเคชันอื่นๆ ด้วย ได้แก่
TopBuzz และ News Republic ซึ่งเป็นแอปข่าว ในลักษณะเดียวกันกับ Toutiao แต่เน้นขยายตลาดไปในต่างประเทศ
BuzzVideo, Vigo Video และ Xigua Video ซึ่งเป็นแอปคลิปวิดีโอสั้น ในลักษณะเดียวกันกับ TikTok ทำตลาดทั้งในจีนและต่างประเทศ
โดยรวมแล้ว ByteDance มีฐานลูกค้าทั่วโลก ใช้งานทุกแพลตฟอร์มอยู่ 800 ล้านบัญชีต่อวัน และสร้างรายได้จากค่าโฆษณา
แล้ว ByteDance มีมูลค่าเท่าไร?
ในช่วงที่ผ่านมา ผลประกอบการของบริษัท เติบโตอย่างก้าวกระโดด
ปี 2017 รายได้ 79,000 ล้านบาท
ปี 2018 รายได้ 230,000 ล้านบาท
ปี 2019 ตั้งเป้ารายได้ 470,000 ล้านบาท
ส่งผลให้ในการระดมทุนครั้งล่าสุด เมื่อปลายปี 2018 บริษัทถูกประเมินมูลค่าไว้ที่ 2.4 ล้านล้านบาท
ถือเป็นบริษัท Startup ที่มีมูลค่าสูงที่สุดในโลก แซงหน้าแชมป์เก่าอย่าง Uber ที่มีมูลค่า 2.3 ล้านล้านบาท ไปแล้ว
ถ้าถามว่าความสำเร็จนี้ เกิดขึ้นมาได้อย่างไร
ปัจจัยที่สำคัญคงเป็น
ByteDance ออกแบบบริการ เพื่อให้ใช้งานได้ง่ายในสมาร์ตโฟน
และสิ่งที่สร้างความแตกต่างคือ การใช้ AI เพื่อตอบสนองความต้องการแบบรายบุคคล เสนอข่าวหรือคลิปที่พวกเขาสนใจ โดยไม่ต้องค้นหาเอง
นอกจากนี้ โมเดลธุรกิจดังกล่าว ยังไม่ถูกจำกัดตลาด เพราะสามารถปรับใช้ได้ในทุกวัฒนธรรม และความชอบของแต่ละประเทศ ดังเช่นกรณีของ TikTok
ด้วยศักยภาพของบริษัท ทำให้ยักษ์ใหญ่ในวงการเทคโนโลยีจีน ไม่ว่าจะเป็น Baidu, Alibaba หรือ Tencent สนใจเข้าซื้อกิจการ แต่ก็ถูกปฏิเสธไป
ด้วยเหตุนี้ ByteDance จึงเริ่มกลายเป็นคู่แข่งของบริษัทเหล่านี้ และถูกตัดการเชื่อมโยงกับแอปพลิชันอื่นๆ ไปบ้าง เช่น คนจะไม่สามารถดูคลิป TikTok บน WeChat และ QQ ของ Tencent ได้ เพราะ Tencent ก็มีแพลตฟอร์มลักษณะนี้เช่นกัน
เปรียบเทียบมูลค่ากับบริษัทเทคโนโลยียักษ์ใหญ่ของจีน
Baidu 1.9 ล้านล้านบาท
ByteDance 2.4 ล้านล้านบาท
Tencent 15.2 ล้านล้านบาท
Alibaba 15.5 ล้านล้านบาท
ปิดท้ายด้วยข้อมูลที่น่าสนใจ
ปตท. เป็นบริษัทที่ใหญ่สุดในประเทศไทย มีมูลค่าบริษัท 1.4 ล้านล้านบาท มีขนาดเล็กกว่าบริษัท ByteDance ที่เพิ่งก่อตั้งมา 7 ปี เป็นที่เรียบร้อยแล้ว..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-
-
-
-